Papersnake/gushiwen huggingface dataset:
从赵北口夜渡西淀
严遂成（清代）

芦屋烟青水四隈，卧吹铜笛挂帆来。荷香颇与风留恋，葑势全凭月展开。

更打雁奴如鼓乱，浪吹鱼婢有花堆。空明忽动湘湖梦，雉纼龟髯采一回。
槿花二首
李商隐（唐代）

燕体伤风力，鸡香积露文。殷鲜一相杂，啼笑两难分。

月里宁无姊，云中亦有君。三清与仙岛，何事亦离群。

珠馆薰燃久，玉房梳扫馀。烧兰才作烛，襞锦不成书。

本以亭亭远，翻嫌眽眽疏。回头问残照，残照更空虚。
菩萨蛮·青岩碧洞经朝雨
孙光宪（五代）

青岩碧洞经朝雨，隔花相唤南溪去。一只木兰船，波平远浸天。
扣舷惊翡翠，嫩玉抬香臂。红日欲沉西，烟中遥解觽。
聊城怀鲁仲连
陈廷桂（清代）

六国无奇士，先生世所倾。雄谈却秦帝，飞矢下聊城。

玉貌千秋重，金章一笑轻。祇今东海水，浩浩有余清。
老子四章
老子（先秦）

三十辐共一毂，当其无，有车之用。埏埴以为器，当其无，有器之用。凿户牖以为室，当其无，有室之用。故有之以为利，无之以为用。（第十一章）

企者不立，跨者不行，自见者不明，自是者不彰，自伐者无功，自矜者不长。其在道也，曰余食赘行，物或恶之。故有道者不处。（第二十四章）

知人者智，自知者明。胜人者有力，自胜者强。知足者富，强行者有志。不失其所者久，死而不亡者寿。（第三十三章）

其安易持，其未兆易谋，其脆易泮，其微易散。为之于未有，治之于未乱。合抱之木，生于毫末；九层之台，起于累土；千里之行，始于足下。为者败之，执者失之。是以圣人无为，故无败；无执，故无失。民之从事，常于几成而败之。慎终如始，则无败事。是以圣人欲不欲，不贵难得之货，学不学，复众人之所过，以辅万物之自然而不敢为。（第六十四章）
过蠡湖
牟融（唐代）

东湖烟水浩漫漫，湘浦秋声入夜寒。风外暗香飘落粉，

月中清影舞离鸾。多情袁尹频移席，有道乔仙独倚阑。

几度篝帘相对处，无边诗思到吟坛。
门有万里客
于慎行（明代）

翩翩紫骝马，宛宛黄金珰。客从何方来，悲吟坐我堂。

客从江上来，言向长安路。海水白波长，茫茫不可渡。

我有绿绮琴，为君鼓三行。谁为胶与漆，谁为参与商。

索索复索索，送子长安陌。借问云间人，何如山中客。

山中无所赠，手把青兰枝。一握何足道，但感同心辞。

别君日以深，送君日以远。安危在盛名，努力加餐饭。
长门怨
宋无（元代）

金壶咽泪莲花涩，银箭浮迟渴乌泣。知更阿监罗袜冰，暝对星河玉阶立。

内官唱漏催晓筹，芙蓉梦破燕支愁。起来妆罢窥绣户，三十六院残烛幽。

建章风传凤吹远，翠华晨幸昭仪馆。箜篌不语心自语，愁长如天恨天短。

红裀暖踏杨花雪，绛缕閒封守宫血。鹦鹉空猜警跸声，春寒紧护流苏结。
冯承素兰亭叙帖赞
岳珂（宋代）

猗应龙，蟠九嵕。
抱骊珠，閟含风。
见似人，喜若跫。
作者谁，臣姓冯。
九日巴丘登高
张均（唐代）

客心惊暮序，宾雁下襄州。
共赏重阳节，言寻戏马游。
湖风秋戍柳，江雨暗山楼。
且酌东篱菊，聊祛南国愁。
游赤石进帆海诗
谢灵运（南北朝）

首夏犹清和。
芳草亦未歇。
水宿淹晨暮。
阴霞屡兴没。
周览倦瀛壖。
况乃陵穷发。
川后时安流。
天吴静不发。
扬帆采石华。
挂席拾海月。
溟涨无端倪。
虚舟有超越。
仲连轻齐组。
子牟眷魏阙。
矜名道不足。
适己物可忽。
请附任公言。
终然谢天伐。
自行在解维宿长安闸下回望天竺诸山依依在目
冯时行（宋代）

归来岂不好，去国意如何。
主圣忧思切，时危习俗讹。
山高更回首，天阔阻悲歌。
一寸丹诚地，余生感愤多。
西江月
胡祗遹（元代）

晚食甘于粱肉，徐行稳似轩车。直须朝暮苦驰驱。

指望凌烟高直。

前日丰碑旌表，今朝贬窜妻孥。喜为正直怒奸谀。

自古忠臣良苦。
越中逢孙百篇
方干（唐代）

上才乘酒到山阴，日日成篇字字金。

镜水周回千万顷，波澜倒泻入君心。
刘氏水南亭子
蒋山卿（明代）

洛水桥南学士家，青林遥对碧山斜。
春风细雨柴门闭，一树莺啼杏子花。
清真观清轩
刘弇（宋代）

向背仙宫总辟琳，兹轩仍出古城阴。千年曾史长存魄，一片巢由不染心。

秋阔雨高天洗翳，夜凉风软月吹金。冰壶早讶贮人世，况复隔溪葱茜深。
风林纤月落 其三
袁宏道（明代）

碎影平侵槛，寒梢半妥轮。装幽来隐舍，布景与词人。

只在风篁曲，长依水石邻。东郊西浦上，不信有飞尘。
谁家七岁儿
姚燮（清代）

谁家七岁儿，弃置墟墓旁。昨见好白晰，一夕肌肤黄。

乾号若蛩咽，血色围两眶。伏地齧枯草，根劲牙不强。

野犬过频嗅，跳跃求其僵。蠕蠕尔何活，早死还匪伤。

连村什佰户，迭岁遭疫荒。东邻颇安饱，尚忧三日粮。

收鬻往犹易，自顾今不遑。行人问乡里，南北指渺茫。

爷死弃厓谷，有娘非我娘。昨从丐人去，流落知何方？

咄哉朱门儿，绣褓金辉煌。得饵更索乳，娇泣怀中藏。

赤子何良诈，天壤分咎祥。乱木郁昏惨，斜日风头抢。

雏乌抱枝泣，今夕多严霜。
初知榆次县题新衙鼓上
文彦博（宋代）

置向谯楼一任挝，挝多挝少不知他。如今幸有黄紬被，努出头来道放衙。
春贴子 其五
真德秀（宋代）

济济儒冠萃讲庭，韦编竟日共研精。还将泰象参人事，要使群阳更汇征。
哭王几道职方三首
梅尧臣（宋代）

前罢邯郸守，孤高与世违。
青云旧知在，白首故园归。
既没无儿女，元贫只帐帏。
平生洛阳友，从此更应稀。
和乐天重题别东楼
元稹（唐代）

山容水态使君知，楼上从容万状移。日映文章霞细丽，

风驱鳞甲浪参差。鼓催潮户凌晨击，笛赛婆官彻夜吹。

唤客潜挥远红袖，卖垆高挂小青旗。賸铺床席春眠处，

乍卷帘帷月上时。光景无因将得去，为郎抄在和郎诗。
减字木兰花
汤莱（清代）

扇团如镜。瑶草光与冰壶映。写就蝇头。能洗闺中万斛愁。

千军就扫。八斗才华争羡好。声望如君。浪说当年供奉人。
和陶渊明饮酒二十首
方回（元代）

天命孰为之，万有凝精真。
变气间庞杂，未尝泯其淳。
风雨骤冥晦，旸乌出还新。
圣孔昔云没，杨墨仍仪秦。
复生一辩孟，扫之如游尘。
诸老自有宗，鑽研患不勤。
彼以顿自诧，所见特未亲。
月晦有死魄，潦涸无迷津。
天定盍少俟，屦□□于巾。
不饮但多忧，无乃真痴人。
先友诗八首 其五 礼侍谢公铎
文徵明（明代）

岩岩天台山，下有幽贞士。咀英撷芳鲜，煜然散霞绮。

早岁登延阁，回翔石渠里。璧雍育群材，金匮抽青史。

虽复恩眷殊，不为缨组累。方岩有书堂，归来还兼耒。

屡召不终淹，谁应会深旨。
偶属成嵬字韵录呈六十叔二首
杜范（宋代）

莫令胸次著崔嵬，万事於人何有哉。
欲向悬崖看积雨，几经空谷撼奔雷。
山花无思开还落，溪鸟忘机云复来。
此地逍遥吾足矣，解愁春瓮不须开。
吊禅陵次姚春木韵
张宗泰（清代）

荒榛郁郁锁苍烟，驻马山城望睪然。千古何胜亡国恨，几人曾获令终年。

长官酹酒重阳节，牧竖高吟落照边。疑冢阿瞒何处是，有怀休更问青天。
采茶歌（一作紫笋茶歌）
秦韬玉（唐代）

天柱香芽露香发，烂研瑟瑟穿荻篾。太守怜才寄野人，

山童碾破团团月。倚云便酌泉声煮，兽炭潜然虬珠吐。

看著晴天早日明，鼎中飒飒筛风雨。老翠看尘下才熟，

搅时绕箸天云绿，耽书病酒两多情，坐对闽瓯睡先足。

洗我胸中幽思清，鬼神应愁歌欲成。
西洨晚归
李复（宋代）

今日雨晴云出溪，疏林荒僻色愀凄。
杖藜出步洨水曲，白沙细愀净无泥。
渔人截流张巨网，击水惊鱼鱼更迷。
儿童喜见鱼网重，得鱼贯柳毕提携。
林竹翛翛信不到，夏笋迸篱生不齐。
或蓑或笠荷尺箠，牛羊群过乔木西。
野旷衣润露已下，回寻归径登故畦。
吾茅遥见隐暝霭，到门邻舍鸡亦栖。
沧浪亭
苏舜钦（宋代）

一径抱幽山，居然城市间。高轩面曲水，脩竹慰愁颜。

迹与豺狼远，心随鱼鸟闲。吾甘老此境，无暇事机关。
题海智寺壁
释绍嵩（宋代）

步步入山门，门前众水分。
上潮吞海日，古庙聚寒云。
树影中流见，秋涛隔岭闻。
还应觅新句，不琢自成文。
酬智叔见赠
陈师道（宋代）

老去斯文不更论，郤因夫子话师门。
清谈不待倾三语，胜日何知共一樽。
逐北我方填坎井，图南谁得料鹏鲲。
过逢为说侯芭在，卧楫生方犊有孙。
宫词 其一
张公庠（宋代）

学士经筵论古今，花塼日上两三寻。天颜有喜人知否，认得唐虞用意深。
冬暖绝句
杨万里（宋代）

今岁无寒祇有暄，腊前浑似半春天。醉中苦有薰香癖，烧得春衫两袖穿。
入歙
方岳（宋代）

野竹吾乡路，逢人似故知。
社寒催燕早，夜雨勒花迟。
草入思连梦，山邀到歙诗。
客中春一半，煞是负春彝。
南唐李昪画竹题云升元阁上作赐宋齐邱
薛蕙（明代）

南唐草创金陵日，君王材艺还非一。宫中初学书画图，人间早见丹青笔。

升元阁上朝置酒，九华山人前上寿。兴酣点染云雾飞，画成挥霍蛟龙走。

潇湘洞庭洲岛畔，雨叶风梢翠凌乱。珍重仍兼御字题，留传拟作山人玩。

人代悠悠朝市改，何言画本今犹在。呜呼金石亦销毁，细看粉墨无光彩。

我持此卷三叹息，英雄割据终何益。虎踞龙蟠尚复存，黄旗紫盖非畴昔。

富贵繁华如梦寐，千秋万岁皆相似。君不见西京空聚茂陵书，伤心不独江南事。
临江仙 袁夫人住沙漠，十年后出家，回都，
尹志平（元代）

十载饱谙沙漠景，一朝复到都门。如今一想一伤魂。休看苏武门，莫说汉昭君。过去未来都拨置，真师幸遇长春。知君道念日添新。皇天宁负德，后土岂亏人。
和蒋颖叔 其一
徐积（宋代）

城外人传大使来，吟翁正共客衔杯。赤帷便记长安道，骏马仍思御史台。

义色可令奸胆破，刚姿不为疾风摧。公能几日山阳住，待报舟人且倒桅。
闻落叶
齐己（唐代）

楚树雪晴后，萧萧落晚风。因思故国夜，临水几株空。

煮茗烧干脆，行苔踏烂红。来年未离此，还见碧丛丛。
海棠
郭震（唐代）

又随桃李一时荣，不逐东风处处生。
疑日四方嫌不种，教於蜀地独垂名。
霜天思田间穫稻之乐书赠犁春图卷 其二
韩淲（宋代）

除了催租吏打门，洗锄犁后便醺醺。常年春雨多春事，待把心情付与君。
送鹿好古
谢逸（宋代）

邑小民事简，琴樽有馀欢。才高气虽雄，心夷神自闲。

吐辞如春风，万象生笔端。向识杏坛老，不应叹才难。

山近雪云密，风动梅香寒。铜龙晓鼓鸣，画舸扬漪澜。

丈夫重离别，感慨伤朱颜。努力事明主，慎勿轻挂冠。
效醉翁吟
王令（宋代）

山岩岩兮谷幽幽，水无人兮自流。
始与谁兮乐此，昔之游者兮今非是。
清吾樽兮洁吾斝，欲御以酒兮谁宜寿者。
山蘼春兮野鹿游，亭无人兮飞鸟下。
喜公有遗兮乐相道语，从人以游兮告以其处。
高公所望兮卑公所游，公为庐兮燕笑以休。
摭山果以侑酒，登溪鱼而供羞。
仰春木以搴华，俯秋泉而漱流。
公朝来兮暮去，肩乘舆兮马两御。
来与我民兮不间以处，谁不此留兮公则去遽。
花垂实兮树生枝，我公之去兮今忽几时。
知来之不可望，悔去而莫追。
人皆可来兮公何不归，青山宛宛兮谁为公思。
雪晴欲出而路泞未通戏作
陆游（宋代）

欲觅溪头路，春泥不可行。
归来小窗下，袖手看新晴。
恭侍御游万岁山 其一 万岁山
杨荣（明代）

翠巘巃嵷接上台，黄金为殿玉为台。葳蕤宝树含空秀，缥缈烟霞照日开。

金露玉虹云外耸，方壶瀛岛海边来。圣皇岁岁宸游乐，百辟森森喜得陪。
量力吟
邵雍（宋代）

量力动时无悔吝，随宜乐处省营为。
须求骐骥言乘马，亦恐终身无马骑。
国殇
刘敞（宋代）

屡闻戎马入，辄有国殇诗。多垒非吾责，亡民痛尔为。

请缨惭肉食，无敌怪王师。闻道临洮野，天阴战骨悲。
怀归
史弥宁（宋代）

全家索米又边头，冷落南湖一镜秋。
了却眼前儿女债，买蓑烟际伴闲鸥。
同吴次尾过东林废址
顾杲（明代）

秋阳暴东林，巍然道南峙。先帝重贤者，拆毁不及此。

讲堂遂荒芜，斯道亦已矣。小人紊忠奸，君子杂怒喜。

朝野学渐绝，吾汝乃奋起。一二同心人，往往隔千里。

春秋偶相过，必求是非理。庶几化党同，他日能不倚。

悲风自南来，衰草满基址。垣墉昔谁勤，何以为后死。
升香林洞
黄初庵（宋代）

日射岩扉晓雾开，杖藜拄石破苍苔。
一双蛱蝶随人去，知是香林洞里来。
十四夜携酒再集宇亮馆得盘字
何其伟（明代）

促席西园客思宽，沉香尊酒共阑干。桂宫忽展黄金阙，仙掌擎将白玉盘。

挥洒兔毫矜逸兴，流连鳣席罄交欢。他宵好结南楼伴，莫遣姮娥笑独看。
题浯溪
吴文震（宋代）

景定初元汛虏气，掀天功业掩前闻。
扶唐社稷郭中令，造汉乾坤贾冠军。
好激浯溪湔旧案，重磨崖石纪元动。
仆今已办湘山刻，未逊聱翁星斗文。
满庭芳 寿朵罗歹元帅
袁士元（元代）

菊后秋深，梅边春近，江天积雨初晴。日湖南畔，光现老人星。尽初元戎公相，今朝里、福寿相仍。当华诞，黄麻诏下。万里被恩荣。生来真活佛，心田一片，宽厚和平。好贤哉乔梓，雍肃家族。顾我寒＊书客，经年里、眼特垂青。情欢处，新词一曲，把酒祝长生。
颂古五十五首 其四十
释绍昙（宋代）

白发将军坐碧油，教婴儿打百花毬。被人驰马拿将去，犹把兵书说未休。
病中有感欲落不落雪旧事偶成唐律
曹彦约（宋代）

东皇雅欲破玄冥，滕六终怀可否情。岂不愿丰招瑞气，又虞加力困饥氓。

柳虽阁絮心犹壮，梅不能妆意自倾。只恐玉龙禁不得，便输鳞甲赋群英。
朝日
梅尧臣（宋代）

日色才出海，晓月无光彩。
晓月在青空，不与日色同。
诚知大君德，照耀无不通。
郑元明高启文携友人所画谷口图访予湖山未几
吴志淳（元代）

竟日过从喜有馀，萧萧行李借僧居。
江云影落山窗静，野水光鏚夜月虚。
石臼松烟和露捣，寒林柿叶带霜书。
天涯回首多离思，空有新诗独起予。
秦淮
周玉如（明代）

秣陵无处望，漓水正前流。
何不教东下，将心到石头。
和郤仲辅开化寺三首 其三
吕陶（宋代）

烟岚深处几千重，难向丹青写物容。层阁试凭窥百里，函经慵读倚双松。

乔林乍响因秋籁，栖鸟频惊为晚钟。莫笑下山犹怅望，浪仙平昔爱三峰。
雨夜怀云巢司马
朱文治（清代）

访菊连番约，东篱趁未残。海天风雨骤，裙屐往来难。

独酌不成醉，怀人时倚阑。今秋看又过，留待落英餐。
四体美人四首 其四 半截
郑允端（元代）

若个亭台绿水边，粉墙低处出婵娟。分明识得东风面，不见罗裙血色鲜。
遥和吴止庵侍御登登州蓬莱阁看海上月出 其二
孙继皋（明代）

仙人不可望，君到即蓬莱。月出巨鱼避，天寒青鸟来。

波纹迎槛入，斗柄拂檐回。海晏登临见，澄清赖上才。
和陈进道教授后堂濒水小阁扁曰浮家
释宝昙（宋代）

市声中断属河清，鸥鹭无情亦有情。
不与狂澜同泛泛，故留明月作生生。
一樽宁共彭宣醉，尽室肯容西子行。
不是主人风味薄，门前弱水即蓬瀛。
晚洲岭
韦骧（宋代）

行行晚洲岭，高若离人寰。肩舆薄层霄，身在杳霭间。

朝天及青泥，谁谓蜀道难。岂如兹峻陟，不类羊肠盘。

斗上五千尺，步步须跻攀。隆冬犹汗浃，睥睨唯心寒。

旁沾宿云润，下视飞鸟閒。恍如陶公梦，插翼冲天关。

潜慕汉忠臣，叱驭毋盘桓。古语固有之，酖毒比宴安。

君恩思未报，何敢惮险艰。临风一长吟，所叹两鬓斑。
夜泊钱塘
茅坤（明代）

江行日已暮，何处可维舟。
树里孤灯雨，风前一雁秋。
离心迸落叶，乡梦入寒流。
酒市那从问，微吟寄短愁。
依韵和正仲重台梅花
梅尧臣（宋代）

芳梅何蒨蒨，素叶吐层层。
近腊寒犹劲，先春气已承。
冷香传去远，静静密还增。
有意常欺雪，无功合镂冰。
早烟笼玉暖，冻雨浴脂凝。
汉女新妆薄，燕姬瘦骨棱。
压枝唯恐折，簇萼似难胜。
神物终来护，江乡未解矜。
独奇心岂欲，寄远客何曾。
不见黄鹂度，宁防粉蝶凌。
月光临更好，溪水照偏能。
画轴开云雾，宫刀翦彩缯。
都无笔可衒，莫信巧堪凭。
丹杏尘多杂，夭桃俗所称。
故林尝渴望，大庾更愁登。
重和阳春曲，声辞猥媿仍。
咸通中始闻褚河南归葬阳翟是岁上平徐方…成
唐彦谦（唐代）

册府藏余烈，皇纲正本朝。不听还笏谏，几覆缀旒祧。
咫尺言终还，怆惶道已消。泪心传位日，挥涕授遗朝。
飞燕潜来赵，黄龙岂见谯。既迷秦帝鹿，难问贾生雕。
穆卜缄縢秘，金根辙迹遥。北军那夺印，东海漫难桥。
罗织黄门讼，笙簧白骨销。炎方无信息，丹旐竟沦漂。
邂逅江鱼食，凄凉楚客招。文忠徒谥议，子卯但箫韶。
未见公侯复，寻伤嗣续凋。流年随水逝，高谊薄层霄。
柱石林公远，缣缃故国饶。奇踪天骥活，遗轴锦鸾翘。
近者淮夷戮，前年归马调。始闻移北葬，兼议荫山苗。
圣泽覃将溥，贞魂喜定飘。异时穷巷客，怀古漫成谣。
拟寒山寺 其七十九
释怀深（宋代）

世事多不平，平者唯有死。死若更不平，贫汉何时已。

朱楼高插云，金带光照地。无常一日来，阎王谁管你。
龙门寺一首
王阮（宋代）

傍石寻幽径，穷源得梵城。
塔光侵地发，龙气逼山清。
是处堪吾老，何年遂此生。
霜林知客意，一夜战秋声。
寄兰史、晓沧、菽园用晓沧韵 其二
丘逢甲（清代）

军中草檄笔空酣，神理虚存暴未龛。祗见螺舟来海外，未容马未表交南。

瑶章竞托三青鸟，羽卫翻劳二白骖。收拾皋言注孙子，更无兵许牧之谈。
将至宣城和壁间韵寄王宣子
张孝祥（宋代）

一笑归来见在身，倒倾江水洗缁尘。骑驴缓缓东风里，知有工夫展故人。
小儿灯下读细书戏作
周紫芝（宋代）

一生青白强锱铢，老眼昏昏亦废书。长剑竟辜真事业，短檠空照旧虫鱼。

临风忘酒殊妨事，隔雾看花不管渠。犹与蝇头较多寡，小儿曹合戒前车。
歙州道中仆逃
赵嘏（唐代）

去跳风雨几奔波，曾共辛勤奈若何。

莫遣穷归不知处，秋山重叠戍旗多。
念奴娇（寿仓使）
刘子实（宋代）

一门相种，胜河英岳粹，共扶昌箓。夹辅正宜资鲁衙，左右秉持钧轴。缓驾轻车，任回虎节，何事劳山国。东民欲靖，作新少借康叔。

况是鸑鷟佳辰，雪霜深处，秀孕椿松绿。天意特教荣晚节，挺挺世臣乔木。绣斧功成，衮衣促观，莫恨公归速。一陶和气，要令天下蒙福。
登文昌阁
詹一惠（明代）

楼台百尺俯崚嶒，极目清风快一登。海外清波擎石柱，天边瑞一起飞鹏。

凭高自喜尘情减，敲句何妨酒兴增。不是贤侯轮奂美，斗奎何日照疏棂。
己酉九日墨林小集
曹尔垓（清代）

杖策将登高，高冈隔烟雾。风急塞雁哀，骤雨当窗度。

邀宾水上亭，披襟探毫素。图成山吐云，绘出花垂露。

良辰足欢娱，肯为穷愁误。作赋临清流，衔杯对高树。

红叶影苍茫，黄菊悲迟暮。卷帘夜色昏，水田下白鹭。

未尽茱萸觞，客迷东郭路。舟子遥相招，濯锦江头渡。
悼通灵仲
行端（元代）

古今人所共，如电闪青天。一相不二相，千年还万年。

院扃云坞竹，塔面石峰莲。因想游从旧，閒心亦怅然。
西湖泛舟入灵隐山
葛天民（宋代）

晴岚漠漠水溶溶，落叶遮船翠盖重。
秋色尽为渔者占，山光多向道人浓。
云连合抱前村树，磵绕飞来小朵峰。
送罢夕阳凶素月，楼台高下自鸣钟。
六桥春望
王镃（宋代）

美人娇醉落花钿，船载笙歌出柳边。
春满六桥调马路，香风飘趁玉丝鞭。
晚出西郭口号
何贯曾（清代）

风尘冉冉策青骊，草际凉风感鬓丝。绿水数湾通獬豸，碧城一鬓守熊罴。

傍河野艇分沙嘴，落日寒蝉抱柳枝。司马赋成尊酒尽，凌云缥渺是何时。
杂诗二十二首 其二十二
刘敞（宋代）

翩翩丹穴鸟，志在万里外。营营持罦叟，何事守蒿艾。

声音可得闻，羽翮不能害。嗟彼雉与兔，首身自此碎。
诗寄俞晋可
吴惟信（宋代）

一片心稽古，难教事物移。不知颜子若，亦有杜陵诗。

江海无诸老，文章授小儿。非干寒苦事，短发自成丝。
玉楼春·春思
严仁（宋代）

春风只在园西畔，荠菜花繁胡蝶乱。冰池晴绿照还空，香径落红吹已断。
意长翻恨游丝短，尽日相思罗带缓。宝奁明月不欺人，明日归来君试看。
新辟小园
陆游（宋代）

祠禄縻人未弃官，春深幽国有余欢。
笋生遮道妨行药，果熟团枝碍整冠。
煮酒拆泥初灩灩，生绡裁扇又团团。
退飞风际由来事，莫羡青霄刷羽翰。
初晴应教
虞世南（唐代）

初日明燕馆，新溜满梁池。归云半入岭，残滴尚悬枝。
嘲擘蓝擘蓝蔬属也有育类木本经廿馀春秋者故戏嘲之
弘历（清代）

擘蓝可以供盘餐，味比霜菘及露薤。阿谁培植类鸡树，历岁经冬常不坏。

优孟衣冠竟异群，欲傲连畦蕈姜芥。春前弄影争庭竹，秋后避寒辞苑桧。

汝看大椿将散木，护惜人工夫岂赖。斥仙充隐古有之，卉物区区亦奚怪。
娇瞋 其二
孙原湘（清代）

错认真情是杂情，难将心迹剖分明。只消自看淩波影，更有何人比得卿。
冬至日书怀
赵处澹（宋代）

岁月不可挽，迅如双转毂。
人生能几何，苦不自知足。
西风吹繁霜，冻雁鸣相逐。
老干枯无条，积叶掩深谷。
冉冉四序迁，忽见一阳复。
今年才四十，玄鬓忽已秃。
久作林下想，雅致在幽独。
三迳几株松，一窗数竿竹。
任懒鉏荒园，更种渊明菊。
逍遥以终年，澹然忘所欲。
戊子元旦四首 其一
程素绚（清代）

爆竹声惊一岁新，雪光如水水如银。焚香却爱祥烟结，临镜轻施黛色匀。

厨下初添留客馔，堂前时见拜年人。小姑出阁怜无伴，折取梅花当赏春。
浣溪沙
吕胜己（宋代）

浅著铅华素净妆。翩跹翠袖拂云裳。傍人作意捧金觞。

曲度清悲云冉冉，花飞零乱月茫茫。梦回人去似高唐。
题彭尉轩壁三首
陈造（宋代）

甓社家居水四环，房陵官舍只重山。
客中一旦兼双美，山影江光衽席间。
登云麓峰望南岳歌
汤右曾（清代）

我闻三神山，远在东海东。神仙恍惚路难到，世上五岳蟠胸中。

忆临沧溟倚日观，九万曾踏扶摇风。昨辞蓬莱建羽节，阳景一翳迷高嵩。

西南万里入罗鬼，似堕幽井窥圆穹。东还云梦吞八九，张乐已在轩辕宫。

七十二峰青联属，苍梧天外云蒙蒙。清湘水流环九面，南岳神镇齐三公。

灵妖物怪薮藏纳，彤蕤赤幕光曈昽。峰峰低昂宛相次，独有紫盖争祝融。

雷泓风穴互开阖，玉书金简留穹窿。岣嵝山尖蝌蚪字，人迹欲到路已穷。

使者虚亭花药绕，山人仙骨云霞通。似闻绿发有毛女，不少翠羽来青童。

离宫福地入缥缈，目所眺瞩攀跻同。衡阳县前昔骋望，压阵𡾰嵼云排空。

仙山咫尺俗缘误，况今百病中交讧。升高视远腰脚软，左右扶掖如衰翁。

道人铁瓦缅遗构，拜岳之石高巃嵷。九疑清猿怨遥夜，洞庭落日浮孤篷。

汉女幽兰冉冉翠，楚妃泪竹斑斑红。振衣周览穷上下，忽与意思增清雄。

人间扰扰等蠛蠓，慎勿变化随沙虫。君不见回雁峰来八百里，挥手欲驾冥飞鸿。
同坰寄黄济川五首 其一
吴则礼（宋代）

饭饱团栾坐，前身或姓庞。痴云黏楚甸，小雪著荆江。

尚要评诗律，何因唤酒缸。归来底处好，脱屐弄艂艭。
渔父词（其五）
王谌（南北朝）

离骚读罢怨声声。曾向江边问屈平。醒还醉，醉还醒。笑指沧浪可濯缨。
台州郡治十二诗太守尤延之命赋·双岩堂
林宪（宋代）

两崖玉巉然，秀色真可餐。
岚烟落窗几，惨澹云水閒。
幽人美清夜，和月凭栏干。
天空山影直，八表生晴寒。
寄韩持国
王安石（宋代）

渌绕宫城漫漫流，鹅黄小蝶弄春柔。
问知公子朝陵去，归得花时却自愁。
寒食寄郑起侍郎
杨徽之（宋代）

清明时节出郊原，寂寂山城柳映门。
水隔淡烟修竹寺，路经疏雨落花村。
天寒酒薄难成醉，地迥楼高易断魂。
回首故山千里外，别离心绪向谁言？
题沈纯甫绿萝庄 其二
佘翔（明代）

岂为长生赋采芝，二毛心事少人知。沈郎不问腰消瘦，兴到还裁八咏诗。
发孔镇晨炊漆桥道中纪行十首 其六
杨万里（宋代）

君看人迹蝶来轻，踏得林间路作坑。古路今人行不得，一时移上上头行。
泛泛江汉水
王十朋（宋代）

鄂渚上荆州，泛泛江汉水。萦迂知几曲，萧瑟非一苇。

乡心秋色中，旅思诗篇里。云安在何处，落日天边是。
暮春唐解元墓下作
韩菼（清代）

中丞当代振词源，吊古凭将风雅论。自昔唐衢惟解哭，只今宋雅与招魂。

人归黄土三生石，时过清明一酒樽。更辟桃花旧兰若，钟声敲月伴黄昏。
上方僧
韦应物（唐代）

见月出东山，上方高处禅。空林无宿火，独夜汲寒泉。

不下蓝溪寺，今年三十年。
姑熟乘月泛渔艇至东城访耿天骘
郭祥正（宋代）

姑孰望东城，长江八十里。思君半夜泛渔舟，明月随人渡寒水。

江南美酒君家无，携来相就倾一壶。澄江如冰月如玉，拂拂清风生碧芦。

功名无成安足嗟，但令方寸无疵瑕。炼丹辟谷亦琐琐，万物何处非生涯。

君不见鸿沟欲将天下裂，失道阴陵遽身灭。玉帐周遭皆楚歌，金甲缤纷摧汉钺。

重瞳却传绘塑手，瓦鼓巫歌荐神酒。庙前老木藏训狐，豪气英风亦何有。

沈吟往事君勿悲，我曹幸遇尧舜时。田中谷稔牛羊肥，高会难逢易别离，今宵不醉欲安之。
偈三首
释慧方（宋代）

临老方称住持，全无些子玄机。
开口十字九乖，问东便乃答西。
如斯出世，讨甚玄微。
有时拈三放两，有时就令而施。
虽然如是，同道方知。
江再和戏答四篇 其三
程俱（宋代）

君家翠岩翁，三一久已守。与沈爱欲泥，宁饮声闻酒。

当知华藏海，正在十二有。他年涅槃门，燕路须北首。

胖然一心定，六贼如获丑。感彼志冰霜，吾衰等蒲柳。
石鼓（石城山西灵岩山也。旧说石鼓鸣即兵兴
王宾（宋代）

那似岐周有篆铭，雨淋青处土花生。
山灵休遣音声起，零落吴侬厌见兵。
集经文为要诀
邹浩（宋代）

黄童妙音难可闻，若得三宫存玄丹。中有童子冥上玄，回紫抱黄入丹田。

闭塞三关握固停，三气右回九道明。恍惚之间至清灵，散化五形变万神。

千千百百自相连，共入太室璇玑门。三老同坐各有朋，高拱无为魂魄安。

玉笢金籥常完坚，内守坚固真之真。真人既至使六丁，内挟列月列宿陈。

物物不干泰而平，百二十年犹可还。使人长生升九天，上清紫霞虚皇前。
常山道中二首
赵蕃（宋代）

晨征阴雾合，晚泊霁光新。
闻鼓初非社，逢耕政及春。
嗟余寄径客，羡尔受廛人。
有债成诗瘦，无钱罢饮醇。
忆秦娥 季温老友归樵阳，人来闲书，因以为寄
孙道绚（宋代）

秋寂寞。秋风夜雨伤离索。伤离索。老怀无奈，泪珠零落。

故人一去无期约。尺书忽寄西飞鹤。西飞鹤。故人何在，水村山郭。
自画山水寄正受题其上
晁补之（宋代）

虎观它年青汗手，白头田亩未能闲。
自嫌麦陇无佳思，戏作南斋百里山。
鹦鹉曲 忆难鸣山旧游
冯子振（元代）

鸡鸣山下荒丘住。客吊古问驿亭父。几何年野屋丛祠，灭没犁烟锄雨。

默寻思半晌无言，逆旅又催人去。指峰前代好磨笄，是血泪当时洒处。
辑广西志略漫述二首 其一
闵叙（清代）

莫拟浮湘续楚歌，云山渺渺意如何？三唐迁客南中盛，两宋移官岭外多。

人萃英华承雨露，天留碑碣宠岩阿。即今有士能耽隐，犹自青山卧薜萝。
过长峰迳遇雨，遣闷十绝句
杨万里（宋代）

下到危坡斗处泥，旁临崩岸仄边溪。
不须杜句能驱瘧，只诵长峰遣闷时。
江上逢柳中庸
李端（唐代）

旧住衡山曾夜归，见君江客忆荆扉。星沉岭上人行早，

月过湖西鹤唳稀。弱竹万株频碍帻，新泉数步一褰衣。

今来唯有禅心在，乡路翻成向翠微。
红蓼
宋祁（宋代）

花穗迎秋结晚红，园林清淡更西风。
织条尽日差差影，时落钓璜溪水中。
赠圆照
廖刚（宋代）

试说栖真是若何，铁牛安卧到新罗。个中消息凭谁会，古庙缘墙长薜萝。
感怀呈庞夷简修撰张幼度应奉 其一
陈孚（元代）

滥直承明署，身閒似地仙。虽无官长骂，未敢酒家眠。

瘦已宽朝服，贫须乞酒钱。最愁亲舍远，梦绕白云边。
见薛侍御戴不损裹帽子因赠
杨巨源（唐代）

潘郎对青镜，乌帽似新裁。晓露鸦初洗，春荷叶半开。

堪将护巾鸦，不独隔尘埃。已见笼蝉翼，无因映鹿胎。

何人呈巧思，好手自西来。有意怜衰丑，烦君致一枚。
宫词
杨皇后（宋代）

后院深沉景物幽，奇花名竹弄春柔。
翠华经岁无游幸，多少亭台废不修。
句
谌祜（宋代）

莫将黩武议前朝，今日人思此奇绝。
送王
魏野（宋代）

主上求人镇大藩，桂林虽远莫嗟叹。薛能嘉树非真命，韩愈潮阳是谪官。

甘雨将沾蛮草润，仁风先扫瘴烟残。龙钟不得相随去，愿寄州图枕石看。
示昙禅者
释怀深（宋代）

数椽茅屋海门边，云水生涯祇任缘。逸足懒收支遁马，清香聊种远公莲。

欲干世上千钟禄，何似林间一觉眠。异日果来期款曲，为君芥子纳三千。
燕归梁（高平晓）
周邦彦（宋代）

帘底新霜一夜浓。短烛散飞虫。曾经洛浦见惊鸿。关山隔、梦魂曾。

明星晃晃，回津路转，榆影步花骢。欲攀云驾倩西风。吹清血、寄玲珑。
云冈山石窟寺
陈宝琛（清代）

戴石塞上山尽童，皱云特起森玲珑。谁开奇想凿混沌，十窟鳞比只洹宫。

梦游伊阙老未践，到此目豁先河功。佛高百寻小径寸，周阿匝宇穷镌砻。

真君坑僧网偶漏，昙曜忍死存大雄。法轮重转发宏愿，石寿什伯泥与铜。

乘舆数临祷雨验，谁遗都洛捐云中？魏书郦注了可證，剥泐强半埋蒿蓬。

当时伟丽绝一世，植福役遍中原工。要知陵谷有迁变，自古不坏惟真空。

仁皇神武岁绝幕，驻跸瞻礼岩穹窿。煌煌宸藻二百载，西羁卫藏北詟蒙。

层喽对佛万籁息，武州水挟如浑东。
早起览物成咏
文同（宋代）

移枕出幽幌，披衣步前楹。
秋容草木静，晓气烟云轻。
蝉噪宿露滴，雁飞朝霞明。
尘心幸未动，聊此纳余清。
赠蜀士卢石受二首
刘克庄（宋代）

蜀郡卢夫子，沉冥不偶时。
幽深病梨赋，奇怪磔蟆诗。
古有严并李，今无旷与夔。
何当短檠下，历历叩群疑。
夜醉
仇远（元代）

山翁醉如泥，夜半方醒然。
既莫省宇宙，况复知岁年。
閒愁置度外，大道在目前。
日饮岂不佳，第恐无酒钱。
吾乡富友文擢顺庆府同知三年升保宁府知府以七十致仕顺庆经历陈暹会予于京师言其事喜诗赋之 其二
程本立（明代）

富老还家自蜀川，蜀民能说府公贤。朝廷吏重二千石，乡里人稀七十年。

花雨小车东郭去，竹凉高枕北窗眠。请看五福陈洪范，造物于公赋予全。
嘲咏诗
赵鼎臣（宋代）

尧俗虽勤俭，并儿可叹嗟。井牵长颈盎，山驾破辕车。

八月霜如霰，三春雹似瓜。头蓬非愿女，膏沐欠油麻。
灵岩七咏 其六 铁袈裟
张雍（宋代）

浅蹊针孔费掺掺，铁作袈裟信不凡。大庾岭头提不起，岂知千古付灵岩。
老松旧隐为曹许山赋
林景熙（宋代）

七十五松在，当年手植翁。
龙髯云满壑，鹤泪月当空。
三品非秦爵，诸郎有晋风。
夜深清籁发，归佩玉丁东。
愚轩诗为上虞应信可赋
凌云翰（元代）

华轩结构地图雄，不似箪瓢陋巷中。溪姓尚能随柳子，山灵端合避愚公。

衣冠此日何曾异，杖屦他时或与同。樽有春醪堪独酌，更栽佳菊待西风。
句 其五
吴激（宋代）

手版西山聊复尔，角巾东第定何时。
庚辰秋杪同邓湘皋孙冶山家弟小松步出城北至虞山小憩南薰亭
李宗瀚（清代）

惊飙不暂息，惨澹昏复昼。默坐兀若痴，出门逐朋旧。

循城绕而北，迤逦穿岩窦。洲渚远苍苍，烟树疏帆逗。

黄叶蔽村坞，境转愈深秀。灵宫闭寂寥，皇潭咽寒溜。

披榛往迹湮，登眺倚层构。沈抱郁未舒，远愁动奔凑。

薰弦閟余响，玉立万峰瘦。杳杳苍梧云，不见重华狩。
秋分前三日偶成
释文珦（宋代）

秋光几一半，在候已无雷。颢气凝为露，嘉禾秀出胎。

燕衔馀暑去，虫唤嫩寒来。泡影非能久，流光又苦催。
次韵酬国子生赵秀才四绝句 其二
王庭圭（宋代）

入关莫恋铜驼陌，待诏行趋金马门。场屋若归丞相府，可无公道得推尊。
同鄂州都统制司登压云亭
袁说友（宋代）

一带城头四望全，压云亭上更无边。
手攀北斗轻飞肉，目盼南楼仅及肩。
城郭千年高复下，江湖万里后还先。
平生颇负昂霄志，便欲乘风送上天。
偈颂一百四十一首
释师范（宋代）

重阳九月九，个个尽知有。
吃了茱萸茶，多是眉头皱。
唯有陶靖节独欢颜，解道采菊东篱下，
悠然见南山。
陆浑乐游
程颐（宋代）

东郊渐微绿，驱马欣独往。舟萦野渡时，水乐春山响。

身闲爱物外，趣逸谐心赏。归路逐樵歌，落日寒山上。
金陵还家作
归有光（明代）

自从出门口，预言相见期。
西风扬子渡，犹嫌归棹迟。
于今对寒月，芭蕉露漓漓。
一儿县城西，一女松江湄。
心情两萦系，有如蛛网丝。
题天竺珪老复庵
楼钥（宋代）

路从天竺更微南，衲子邀余过复庵。
八法照人瞻睿藻，一峰当户拥晴岚。
奇爻初动玩羲画，万物竝观师老聃。
六用不成均此理，楞严容我为同参。
题东老庵
陈侗（宋代）

我昔名东老，君能老此庵。溪风开梵帙，岩月伴庄谈。

世味閒无著，人情晚更谙。萧然尘外意，回首谢图南。
题黄侍中翠微书舍
王绅（宋代）

环池皆名山，山深积苍翠。长夏晴雪飞，无云亦阴翳。
十可行十颂
释清远（宋代）

三下板鸣生死断，十声佛唱古今通。开单展钵亲明取，不可粗心昧苦空。
山中早梅
释契嵩（宋代）

亭亭映晚景，皎皎出林端。小圃连云淡，孤芳冒雪寒。

人间殊未见，物外最先看。但欲方琼玉，宁将胜牡丹。
和陶归园田居六首
苏轼（宋代）

穷猿既投林，疲马初解鞅。
心空饱新得，境熟梦余想。
江鸥渐驯集，蜑叟已还往。
南池绿钱生，北岭紫笋长。
提壶岂解饮，好语时见广。
春江有佳句，我醉堕渺莽。
舟中追和逊卿早春即事十首 其二
陆文圭（元代）

清江漠漠漾晴沙，门对青山买酒家。樯外一声金弹子，流莺惊起落庭花。
秋游六首
邵雍（宋代）

九月风光虽已暮，中州景物未全衰。
眼观秋色千万里，手把黄花三两枝。
美酒易消闲岁月，青铜休照老容仪。
若言必使他人信，沥尽丹诚谁肯知。
范饶州夫人挽词二首
梅尧臣（宋代）

听饮大夫日，止言京兆辰。
常忧伯宗直，曾识仲卿贫。
蒿里归魂远，芝山旅殡新。
江边有孤鹤，嘹唳独伤神。
颂古四十首 其十三
释守珣（宋代）

庐陵米价若为酬，入市知行趣自由。借问年来何所直，大宋山河四百州。
廌青山人壑舟书屋初成载酒落之
塞尔赫（清代）

新构米家船，烟云欣有托。栖迟殊大厦，我来先燕雀。

低槛避骄阳，疏棂映丛薄。江湖既已远，波浪何由作。

畦蔬杂涧蘋，尊前花自落。鸟声桔槔声，过耳两不恶。

灌园有于陵，看山近南郭。僮仆狎荆榛，妇女甘藜藿。

手把一卷书，偃仰无愧怍。沈沈渊底珠，矫矫天边鹤。

盘阴有辋川，丹青遍京洛。绿萝翳松篁，嚣尘阻岩崿。

此屋潞河隈，谁识非藏壑。
田居
石宝（明代）

五月麦风清，新蝉占高柳。缓行向南阡，延望亦已久。

露气濡我裳，枯芒森触手。遗禾资贫窭，岂独利寡妇。

缅思先王时，世道何忠厚。老死民不流，官长鲜迎走。

终岁庸数朝，方田给十口。庖厨虽未丰，鸡豚养黄耇。

一自浇伪滋，此言遂成否。甔石犹不盈，焉知肉与酒。

世降苟如兹，吾于尔何有。
浣溪沙
谢逸（宋代）

楼阁帘垂乳燕飞。圆荷细细点清溪。薰风破闷晚凉时。

玉轸琴边兰思远，霜纨扇里翠眉低。柔蓝衫子闹蜂儿。
重赋京居暮春感兴
贺铸（宋代）

怒风狂雨信悠悠，收拾春华不少留。
祗有柳绵吹未尽，墙阴落泊伴人愁。
九月二十五日召赴后苑观稻
刘敞（宋代）

农祥依帝力，钩盾即天田。览物秋成后，回舆铚艾前。

膏塍众锦错，香穟万珠联。共赏仓箱富，初非雨露偏。

铜池寒引溜，玉树晚含烟。纵观欣游豫，登尝庆吉蠲。

执经纡顾问，拜赐滥周旋。不负春秋学，端逢大有年。
送倪郎中本端守南雄
顾清（明代）

越江才子南宫彦，二十年来又作州。画戟去冲梅岭雪，青藜还梦玉堂秋。

邦人喜得文章守，蛮客应无匦篚忧。心识晚成须远到，不胜离思绕沧洲。
春雪 其二
徐积（宋代）

雪满东风只到关，西飞还不到长安。鹭翘孤白精神健，莺敛黄金羽翼寒。

远岭玉迷樵木径，晚溪冰压钓鱼竿。陇头鼓腹讴吟者，但向深秋前后看。
次王适韵送张耒赴寿安尉二首
苏辙（宋代）

绿发惊秋半欲黄，官居无处觅林塘。
浮生已是尘劳侣，病眼犹便锦绣章。
羞见故人梁苑废，梦寻归路蜀山长。
怜君顾我情依旧，竹性萧疏未受霜。
魏红深浅配姚黄，洛水家家自作塘。
游客贾生多感概，闲官白傅足篇章。
山分少室云烟老，宫废连昌草木长。
路出嵩高应少驻，孱颜新过一番霜。
相州道中
楼钥（宋代）

千古兴亡一梦惊，就中物理似持衡。
茜花空染朝歌血，荒草犹祠羑里城。
但见反身知自咎，谁言修政欲相倾。
知音只有昌黎操，臣罪当诛主圣明。
书巢卧病深夜闻雨遂不成寐
张问陶（清代）

月黑夜沉沉，风窗黯客心。虫声愁外集，秋气病中深。

骨弱衾愈重，家遥梦自寻。更阑闻骤雨，归思倍难禁。
春寒二首
张耒（宋代）

星霜残腊过，霰雪一冬频。
云重常昏昼，寒多更入春。
晚风捎翠暮，轻雨敛微尘。
满酌山樽酒，驱愁尔最亲。
题王氏秀野堂
洪适（宋代）

饱闻居处好，远意快心胸。树接高低影，山分朝暮容。

佳时能自适，闲客几相从。勿讶题诗晚，新来百事慵。
南歌子 自椒城回里途中坠马
薛时雨（清代）

髀肉英雄感，盐车壮士悲。老来矍铄强支持。恰似知章沉醉眼花时。

上苑探春疾，军门草檄驰。而今蹀躞复何为。只合灞桥驴背去寻诗。
读史
陆游（宋代）

自古功名亦偶谐，胸中要使浩无涯。
可怜赫赫丹阳尹，数颗槟榔尚系怀。
荷亭
舒岳祥（宋代）

影浸苍凉月，香随澹荡风。
露华初汎汎，秋思莫匆匆。
岁暮集黎惟仁紫芝山房
梁有誉（明代）

云木自萧疏，何惭大隐居。雨残三径菊，尘满一床书。

开户鸟声过，移尊竹色虚。沧江复岁晏，谁念病相如。
瑶池喜燕歌长至日为友人寿母
卢龙云（明代）

天上欣迎至，人间庆履长。书云礼罢初增线，爱日情深复举觞。

礼勤开绮席，并奏云和瑟。擎来玉乳九霞浆，侑以金桃千岁实。

斑衣庭下舞蹁跹，间有蓬莱阆苑之群仙。灵妃环侍，玉女在前。

枣如瓜，藕如船，脯麟炙凤多芳鲜。白鹿车随孔雀扇，霓旌羽盖云中现。

大会何须侈幔亭，珠树瑶林介福殿。酒阑便拟白云谣，听彻缑山学凤箫。

侍女笙歌相间作，骖鸾驾鹤递招邀。昔时八骏空驰骛，此日庭帏乐自足。

承欢侍宴似东方，大隐金门仍所欲。
旸谷轩为刘道明知事赋
凌云翰（元代）

扶桑暾出犹苍凉，轩楹照耀瞳眬光。金矿铸橘一点火，丹心倾葵方寸长。

如中朱乌秩东作，似鸣仓庚眷载扬。凤凰千仞览辉下，梧桐况复生高冈。
满江红·竹马同游
李曾伯（宋代）

竹马同游，平生志、相期霄壑。今老矣，儒冠宁误，戎装徒著。卷起老鲵江海事，放教禽鸟山林乐。问尚堪、舞剑渡河无，公应莫。

粟可饭，衣从恶。秫可酒，茶胜薄。但此身长健，老天不错。竹院昼闲参内景，蒲团夜坐披圆觉。愿此生、无愧北山猿，西湖鹤。
西城赠别
刘鸿渐（明代）

入夏薰风花自开，斜风细雨共登台。云移塔影凌霄下，月落城阴返照来。

四海风尘双短鬓，百年天地一孤垒。由来世路多萍合，为尔临高首重回。
题报劬院
吴栻（宋代）

山列三峰来不断，水交双港送无穷。帆边洲渚潇潇雨，墙外园林淅淅风。
赠翰林修撰李宾之省祭还长沙
徐贯（明代）

春风动琼岛，玉河泮流澌。诘朝拜休命，得赐湖南归。

冠盖纷如云，樽酒相与辞。回首双龙阙，欲行复迟迟。

白日昭文绣，青春侍彩衣。殷勤展丘垄，乔梓增光辉。

懿哉丹山凤，瑞我明圣时。毋为恋故林，早向朝阳飞。
闻官军收复准部四城 其三
杨锐（清代）

自拓伊犁地，频年费转输。先朝有深意，北徼绝强胡。

异域归盟长，安边想庙谟。明明四夷守，经国意何如。
知府石太尉闲抱瑶琴荣临圭窦烧笋供膳刻竹题名因成二绝纪而谢之 其二
魏野（宋代）

笋就林烧厌八珍，烟为翠幕草为茵。功臣名姓留何处，自把金刀刻翠筠。
哭师皋
白居易（唐代）

南康丹旐引魂回，洛阳篮舁送葬来。北邙原边尹村畔，

月苦烟愁夜过半。妻孥兄弟号一声，十二人肠一时断。

往者何人送者谁，乐天哭别师皋时。平生分义向人尽，

今日哀冤唯我知。我知何益徒垂泪，篮舆回竿马回辔。

何日重闻扫市歌，谁家收得琵琶伎。萧萧风树白杨影，

苍苍露草青蒿气。更就坟前哭一声，与君此别终天地。
满江红
赵长卿（宋代）

懊恼平生，奈天赋、恩情太薄。二三岁、看伊受尽，眼尖眉角。记得当初低耳畔，是谁先有于飞约。惟到今、划地误盟言，还先恶。

天眼见，人难托。天易感，人难吒。人心险，天又怎生捉摸。莫问傍人非与是，手儿但把心儿托。便不成、厮守许多时，干休却。
句
范习父（宋代）

地收楚蜀西南水，天与江湖旦暮风。
可笑祖龙游不得，欲於何处访蓬莱。
再次韵送张守 其四
陈造（宋代）

性资凉踽系时轻，青眼惟公底里倾。砥柱颓波储硕望，阳春穷谷见高情。

青冥蜚上应回首，陆续诗来可待盟。念我老无当世意，拟从樵牧寄馀生。
清平乐（为缪推官寿清容，缪之亭名也）
黄机（宋代）

烟融雨腻。春去三之二。了却兰亭修禊事。判与仙翁一醉。

方壶日月偏长。清容花草吹香。辨取此身强健功，功名饱看诸郎。
送人自阙下归天柱
释保暹（宋代）

却归天柱峰前去，高谢浮名似了心。林下孤灯一声磬，青猿啼断白云深。
句
俞君锡（宋代）

野猿偷果去，村仆借书还。
出塞四首借用秦少游韵
陆游（宋代）

小丑盗中原，异事古未有。
尔来闾左起，似是天假手。
头颅满沙场，余胾饲猪狗。
天纲本不疏，贷汝亦已久。
除夜雪
梅尧臣（宋代）

击鼓人驱鬼，漫天雪送寒。
腊从今日尽，花作旧年看。
著树多还堕，随风积更乾。
明朝预王会，畏湿两梁冠。
仪真诸公饯别
陈造（宋代）

旅怀我岑寂，诗语君隽永。
新篇蜚堕前，坐阅仙府景。
晓林媚红酣，春池涵渌静。
叱吸风起籁，模写灯取影。
东园固成言，此境亦深靓。
应世足变迁，为谋难要领。
酒车且新图，客棹非旧整。
明朝鸥鹭前，鸭绿渺千顷。
飞觞击钵地，独夜起重省。
还应蓬背雨，闲滴魂梦冷。
金陵十二钗正册·贾探春
曹雪芹（清代）

才自精明志自高，生于末世运偏消。
清明涕泣江边望，千里东风一梦遥！
寄梯飙
周密（宋代）

老树号北风，索索落枯叶。越水多风涛，可望不可涉。

异地不异情，同此江月明。江空少飞雁，莫寄芳洲蘅。

寸心逐寒潮，日夕流曲折。愿保青松姿，相期在霜雪。
腊月九日雪三绝句
苏辙（宋代）

天公留雪待嘉平，飞霰来时晓未明。
病士拥衾催暖酒，闭门不听扫瑶琼。
闻王道济陷虏
陈与义（宋代）

海内堂堂友，如今在贼围。
虚传袁盎脱，不见华元归。
浮世身难料，危途计易非。
云孤马息岭，老泪不胜挥。
足姜句
苏泂（宋代）

那知身百岁，未办屋三间。
见客慵开口，逢僧托买山。
喜无他志愿，幸不碍清闲。
社燕秋鸿里，人生各有还。
用韵答赵樵山见和（二首）
宋讷（明代）

故里初归整顿中，草堂欲学浣花翁。
芳樽酒熟浓浮蚁，老眼诗成远送鸿。
晚节半篱黄菊露，秋声一榻碧梧风。
于今只有樵山在，暮景何妨事事同。
题曾郁文所藏山水小景
刘崧（元代）

隔溪望见林间屋，沙溆阴阴俯群木。溪流合处一桥孤，春雨来时万山绿。

江南此景真可怜，米家笔意谁能传。却忆故庐珠浦上，短篱长系钓鱼船。
宴文华殿时雪方霁宫树皆如玉石刻镂上命取玛瑙盘和以蔗浆且啖且赋
解缙（明代）

万年枝上雪花寒，摘下传呼玛瑙盘。薇露洒时珠的沥，蔗浆凝处玉阑干。

鹓班左右题诗急，鹤驾从容带笑看。闻道征西人最苦，飞书昨夜到金銮。
挽故和容州朝请陶公
丁师正（宋代）

揖坐楼头夜，酒杯生菜盘。
交情三月暮，细雨一灯寒。
谈笑响如在，赓酬墨未乾。
死生千古别，西日照阑干。
秋夕与梁锽文宴
钱起（唐代）

客到衡门下，林香蕙草时。好风能自至，明月不须期。

秋日翻荷影，晴光脆柳枝。留欢美清夜，宁觉晓钟迟。
山居诗
释延寿（宋代）

散诞疏狂得自然，免教拘迫事相牵。
潜龙不离滔滔水，孤鹤唯相远远天。
透室寒光松槛月，逼人凉气石渠泉。
非吾独了西来意，竹祖桐孙尽入玄。
载酒邀公实同过西园食枇杷次公实韵
洪炎（宋代）

有美枇杷子，三珍共一时。朱樱梁苑早，卢橘蜀都迟。

载酒宁辞病，窥园似好奇。酬君要佳句，从古未题诗。
醉中信笔作四绝句既成惧观者不知野人本心也
陆游（宋代）

过得一日过一日，人间万事不须谋。
邻家幸可赊芳酝，红蕊何曾笑白头。
木兰花慢
刘镇（宋代）

看纤云双月，湛河汉，夜声收。正玉尘生风，银床坠露，凉叶飕飕。襟怀静吞八表，莫登山临水易惊秋。闲想多情宋玉，旧来空替人愁。

温柔。乡解老秋不。丝竹间秦讴。向橙橘香边，持螯把酒，聊伴清游。骚人自应念远，与黄花、评泊晋风流。明日莼鲈兴动，待寻江上归舟。
登狼山
吴及（宋代）

郡僻山更远，尘喧与世违。
水横观雁度，天静见龙归。
落叶霜凝树，思亲泪湿衣。
西风怕回首，不忍白云飞。
归葛岭旧居
贾似道（宋代）

罢官归旧宅，山水得频过。
息影堤边树，清心湖面波。
劳无功可纪，顽有命相磨。
见说连朝雨，田家正翦禾。
次韵答邢居实二首
陈师道（宋代）

秋来为客意何如，千里山河信不疏。
昔日老人今则少，不妨红叶闭门书。
送安厚卿
韩维（宋代）

庙廊接武窥风范，藩翰交符识典刑。即听攀辕倾里巷，少回征典燕家亭。

池边密叶听莺语，庭下残花坠鹤翎。不必阳关动离思，西湖柳色正青青。
朝中措
吴文英（宋代）

晚妆慵理瑞云盘。针线停灯前。燕子不归帘卷，海棠一夜孤眠。
踏青人散，遗钿满路，雨打秋千。尚有落花寒在，绿杨未褪春绵。
感遇九首 其三
释契嵩（宋代）

悠哉杨执戟，识远才绝奇。初提草玄笔，颇为人所嗤。

卓卓孔孟道，谢尔平崄巇。一鉴含幽光，千载方葳蕤。

寄语旷怀士，未达休嗟咨。心期道自贵，俗态势焉随。

青山保长往，白日贞可窥。高标谢松柏，孤芳操弗移。
题山院
权审（唐代）

万叶风声利，一山秋气寒。晓霜浮碧瓦，落日度朱栏。
以皮鞋底赠石推官三首
黄庭坚（宋代）

道人不凋琢，万镜自明己。
愿公勤此履，深彻法源底。
送惠法师游天台，因怀智大师故居
刘长卿（唐代）

翠屏瀑水知何在，鸟道猿啼过几重。落日独摇金策去，

深山谁向石桥逢。定攀岩下丛生桂，欲买云中若个峰。

忆想东林禅诵处，寂寥惟听旧时钟。
题刘氏所藏展子虔感应观音二首
黄庭坚（宋代）

人间犹有展生笔，佛事苍茫烟景寒。
常恐花飞蝴蝶散，明窗一日百回看。
清平乐·霁光摇目
石孝友（宋代）

霁光摇目。春入郊原绿。残雪压枝堆烂玉。时闻枝间蔌蔌。瘦藤枝履平沙。醉中一任欹斜。落日数声啼鸟，香风满路梅花。
古砚
佚名（唐代）

癖性爱古物，终岁求不得。昨朝得古砚，兰河滩之侧。

波涛所击触，背面生隟隙。质状朴且丑，令人作不得。
陋居五咏·竹涧
汪莘（宋代）

散发篁竹中，濯足寒涧流。
太阳正徘徊，心与爽气游。
活活走龙鳞，锵锵韵天球。
於焉种荷花，遥剪西湖秋。
亦思百顷绿，薰风木兰舟。
青鸟去还来，白鱼沉更浮。
竹涧鱼鸟家，益觉吾庐幽。
花䰟
朱之蕃（明代）

交枝低亚蕊纷披，舞影飘香化日迟。红颊晓酣微困酒，粉痕宵褪苦搜诗。

追从蜂蝶应难定，倦听笙歌有所思。寻遍天涯芳草路，三生石上月明时。
正月十五夜
苏味道（唐代）

火树银花合，星桥铁锁开。
暗尘随马去，明月逐人来。
游伎皆秾李，行歌尽落梅。
金吾不禁夜，玉漏莫相催。
二朋阅邸报
王迈（宋代）

闻道边头数万兵，倒戈归我我遗民。
处降失策国非国，清野无粮人食人。
关外数州城不猎，山阳孤戍草无春。
书生忧愤空头白，自有经纶社稷臣。
幽化院
龚茂良（宋代）

昼寝招提最上头，饥禽亡赖故喧啾。
岭云西去欲成暮，山雨北来浑似秋。
婉娩如今真是梦，经从似旧绝堪愁。
昔年陈迹鸡窗下，日落钟鸣山更幽。
十二月十三日喜雪
梅尧臣（宋代）

三日朔风吹暗沙，蛟龙卷起喷成花。
花飞万里夺晓月，白石烂堆愁女娲。
大明广庭踏朝驾，雉尾不扫黏宫靴。
宫中才人承圣颜，捧觞称寿呼南山。
三公免责百姓喜，斗酒十千谁复悭。
新制布裘
白居易（唐代）

桂布白似雪，吴绵软于云。
布重绵且厚，为裘有余温。
朝拥坐至暮，夜覆眠达晨。
谁知严冬月，支体暖如春。
中夕忽有念，抚裘起逡巡。
丈夫贵兼济，岂独善一身。
安得万里裘，盖裹周四垠。
稳暖皆如我，天下无寒人。
水龙吟（白莲）
王沂孙（宋代）

淡妆不扫蛾眉，为谁伫立羞明镜。真妃解语，西施净洗，娉婷顾影。薄露初匀，纤尘不染，移根玉井。想飘然一叶，飕飕短发，中流卧、浮烟艇。

可惜瑶台路迥。抱凄凉、月中难认。相逢还是，冰壶浴罢，牙床酒醒。步袜空留，舞裳微褪，粉残香冷。望海山依约，时时梦想，素波千顷。
程森甫见示同伯几游雪矼观海棠之作伯几尝与余有此约次韵寄之
汪炎昶（宋代）

风中雾屦拂银湾，满贮烟霞洞府宽。物外山供情宛转，吟边海让思瀰漫。

岫云影压龙湫暝，涧瀑声吹鹤梦寒。唤醒海棠花畔约，不堪饶舌有丰干。
陆景周宅槁梧复荣以瑞梧命之为赋首
贝琼（元代）

石上孤上百尺标，凤皇枝老尚萧萧。半身秋委龙蛇蜕，一气春回霹雳焦。

影薄未能遮月色，声和犹待按云韶。山童日夜勤封植，莫使青青露叶凋。
寄赵菊东山长三首
熊禾（元代）

澹然幽贞姿，乃是夕英菊。
托根九秋抄，霜露凄已肃。
我疑灵均伴，只有渊明独。
采采黄金花，岂意杜陵曲。
宿池州齐山寺即杜牧之九日登高处
杨万里（宋代）

我来秋浦正逢秋，梦里重来似旧游。
风月不供诗酒债，江山长管古今愁。
谪仙狂饮颠吟寺，小杜倡情冶思楼。
问着州民浑不识，齐山依旧俯寒流。
与汝翔晚行
丘葵（宋代）

偶植忘形友，田间步晚清。
四围山木合，一片夕阳明。
倚杖数归翮，隔溪闻唤声。
行来僧寺歇，又得问无生。
过臻阇黎三首 其二
孙觌（宋代）

髯龙远舍立疏疏，白甲苍皮十抱馀。当日青青折钗股，如今老结已传车。
永遇乐（赋梅雪）
辛弃疾（宋代）

怪底寒梅，一枝雪里，直恁愁绝。问讯无言，依稀似妒，天上飞英白。江山一夜，琼瑶万顷，此段如何妒得。细看来，风流添得，自家越样标格。

晓来楼上，对花临镜，学作半妆宫额。著意争妍，那知却有，人妒花颜色。无情休问，许多般事，且自访梅踏雪。待行过溪桥，夜半更邀素月。
即事十首
刘克庄（宋代）

吾生分裂后，不到旧京游。
空作樊楼梦，安知在越楼。
圣政更新诏书正告讦之罪因得小诗十首 其六
韩元吉（宋代）

献可争先诋荆国，莹中居首论莆阳。十年言路皆支党，前无一语讥安昌。
寄题须记亭
姜特立（宋代）

橙橘年年熟，青黄满故枝。
坡仙自有见，妙语寄新诗。
好处须令记，欲记难为辞。
公意非我意，我乐公不知。
体会在何所，请观濠上时。
东窗
韩维（宋代）

高窗不掩秋气清，下见瓦沼涵泓澄。
雨洗浮萍翠色静，青丛绿泓相缠仍。
阶前童童两好树，上有鸣禽不可数。
杖藜书生爱苦吟，独立西风无旦暮。
洞仙歌（所居丢山为仙人舞袖形）
辛弃疾（宋代）

婆娑欲舞，怪青山欢喜。分得清溪半篙水。记平沙鸥鹭，落日渔樵，湘江上，风景依然如此。

东篱多种菊，待学渊明，酒兴诗情不相似。十里涨春波，一棹归来，只做个、五湖范蠡。是则是、一般弄扁舟，争知道，他家有个西子。
十忆 忆笑
李元膺（宋代）

从来题目值千金，无事羞多始见心。乍向客前犹掩敛，不知已觉钿窝深。
三雪诗用前韵寓三字 其一
项安世（宋代）

令月浓于耜，丰年兆太平。片飞何粲者，磈落太粗生。

薛凤崩腾势，巫猿寂寞声。冰溪无豕渡，樵路有人行。
寄姊夫焦韫叔兼简三姊
王令（宋代）

风舟挽晴江，载客日夜行。
身远心在家，腹肠何由平。
未知所到心，先计还归程。
时寻别时语，涕泪下纵横。
仰观风中云，下视水上萍。
共在天地间，可无同飘零。
泻此樽中酒，美鱼其饮羹。
虽饱不厌饥，强醉终自醒。
笑言虽在远，音问犹有形。
愿因东南风，时寄西北声。
陆文烈公钟琦文子遗墨卷书后
郑孝胥（清代）

事败成忠孝，而亦能感人。感人诚有效，死难终怀冤。

或未尽其用，势去不可援。迂谬自取祻，功罪犹难言。

愿与知者谋，临事期万全。苟其复君父，名节安足论。
题江郎庙六绝
陈淳（宋代）

缘尔江家兄弟三，平生爱此石岩岩。
寓居石下多年代，陋俗因成附会谈。
满庭芳 题方湛厓春堤试马图
张惠言（清代）

丰乐溪边，潜虬山畔，几年春色留人。玉骢初到，长记拨红云。

便与桃花会约，花开处、来定千巡。都相识，一花一态，一日一番春。

良辰如梦里，又教瞥见，玉辔琼茵。想轻随雾，娇逐芳尘。

只我天涯倦容，故乡杳、往事难论。空惆怅，西风不管，一夜老江蒪。
颂古二十一首 其五
释心月（宋代）

普济把定，被庞公痛处一锥。直得左转右侧，前依后随。

笊篱提起处，相呼作舞时。若言依样画猫儿，定把黄金铸子期。
送觉上人谒龙翔录寄子异
陈方（元代）

偶逢吴下郑居士，手把新诗就我吟。纸上姓名无俗气，篇中律吕有遗音。

鲛人泪落金盘冷，木客歌传石磴阴。誊写已堪惊老眼，龙翔一宿会知心。
得赵若川书因寄
陆游（宋代）

泽居路绝人不到，晨起忽传双鲤鱼。
储泪一升悲世事，减愁三鲤看君书。
龙墀对策言伤直，山邑迎亲计未疏。
老病闭门谁省录？因风时肯问何如。
次韵葛鲁卿送示近作一通二首 其一
沈与求（宋代）

八驺尽屏如萦策，微步招寻老宾客。离离草色乱沟塍，脚底春风随蜡屐。

蛰龙昨夜起洄潭，忽雷闪电飞千岩。朝来遗珠落怀袖，复见国风歌二南。

公洗膏肓砭传癖，词伯儒宗蚤扬历。诗成聊复贮锦囊，副在久应藏石室。

只今漂泊客烟村，高哦七字哀王孙。有如此言公不食，东山那得留安石。
四明月
胡仲弓（宋代）

春月如处女，皎皎暮云间。
婵娟不自衒，欲见乃许难。
春云变态，玉貌长端端。
封九龙扫尘匣，略与幽人看。
赵城怀古
曹邺（唐代）

邯郸旧公子，骑马又鸣珂。手挥白玉鞭，不避五侯车。

闲愁春日短，沽酒入倡家。一笑千万金，醉中赠秦娥。

如今高原上，树树白杨花。
犒蛮给衣
李石（宋代）

毡裘重译裹风腥，改袭衣冠拜舞轻。
不是两阶蒙圣化，应将五饵笑书生。
旅怀
陈宗道（宋代）

清波渺前滩，白鸟下寒渚。
樵斧空山鸣，归舟夕阳暮。
去来风中人，明灭云外树。
双轮何时休，愁心此羁旅。
江南四忠节国之纪也歌以哀之
唐泾（宋代）

同时人物今犹昨，只有先生死朔方。
殿下青衣晋天子，窖间白发汉中郎。
平生东海心犹壮，千古西山骨亦香。
三复累臣吟啸集，天荒地老气苍苍。
偈颂七十二首
释祖钦（宋代）

且看双放更双收，有底欢声无底愁。
一切圣贤如电拂，大千沙界海中沤。
墨痴唱和集题词 其三
杨翰元（清代）

予亦悲歌者，开编见道心。珠玑真在握，笙磬羡同音。

浩浩清兼浊，茫茫古与今。从知名下士，别自有胸襟。
浣溪沙
晏几道（宋代）

楼上灯深欲闭门。梦云归去不留痕。几年芳草忆王孙。

向日阑干依旧绿，试将前事倚黄昏，记曾来处易消魂。
庆江检详太夫人
潜放（宋代）

君王宣室正兴思，尺一催归四辈驰。
寿宴明年当此日，蟠桃宣劝在瑶池。
送唐大夫让节归山（一作送唐中丞入道）
于鹄（唐代）

年老功成乞罢兵，玉阶匍匐进双旌。朱门鸳瓦为仙观，

白领狐裘出帝城。侍女休梳官样髻，蕃童新改道家名。

到时浸发春泉里，犹梦红楼箫管声。
内子生日
项安世（宋代）

去年客里念庭闱，今日尊前捧寿卮。
乐事赏心仍有月，好天良夜可无诗。
秋原绝粒真成旱，俚俗烧灯不负时。
一笑难逢须自庆，几人对酒得开眉。
初夏东轩读书
庄德芬（清代）

朱明已莅节，昼刻日以舒。骄阳耀廷桂，绿阴正扶疏。

披卷当午凉，豁达开交疏。清风来徐徐，飘然动轻裾。

丹黄陈我前，聊以供畋渔。咀华撷芳秀，此乐真蘧蘧。

妇人休蚕织，获戾当何如。所嗜已成癖，良医难易诸。
南乡子
蔡伸（宋代）

因为此词

木落雁南翔。锦鲤殷勤为渡江。泪墨银钩相忆字，成勤。滴损云笺小凤皇。

陈事费思量。回首烟波卷夕阳。尽道凭书聊破恨，难忘。及至书来更断肠。
粹之载酒南山仆与子媚辈乘小舟烟雨中绝江而
李弥逊（宋代）

海神游戏千林昏，近山枫栎丹黄分，
船头着处翠阳重，屐齿一过留苔痕。
邻翁酌我苦短昼，卜夜为尊起为寿。
公荣可饮次在狂，不假朱丝转长袖。
灯前白发怀抱开，与子臭味今陈雷。
隙居勿起故时念，一笑沙际邀春回。
密云不障霜月明，枯树欲没江潮平。
归来卧听墙壁语，万壑松风泻檐声。
月夕得友偶集文选古诗句赋感怀一首
宋伯仁（宋代）

人生寄一世，但伤知音稀。
明月何皎皎，游子寒无衣。
客从远方来，携手同车归。
愁多知夜长，各在天一涯。
生平不满百，岁暮一何速。
冠带自相索，何不策高足。
还顾望故乡，冉冉孤生竹。
含意俱未申，谁能为此曲。
轿中假寐
李曾伯（宋代）

孤枕欠晓梦，短舆偿午眠。
篮摇小儿卧，龛定老僧禅。
少瞑溪山眼，良劳仆从肩。
醒来斜日暮，亟唤玉骢鞭。
宿青山市四首 其二
杨万里（宋代）

云涂雾抹澹葱昽，万匹霜绡罩玉龙。中有双峰不争长，诸峰情愿长双峰。
到家
刘汲（宋代）

三载尘劳虑，翻然尽一除。
园林未摇落，庭菊正扶疏。
绕屋看新树，开箱检旧书。
依然故山色，潇洒入吾庐。
踏莎行（雨中观海棠）
刘辰翁（宋代）

命薄佳人，情钟我辈。海棠开后心如碎。斜风细雨不曾晴，倚阑滴尽胭脂泪。

恨不能开，开时又背。春寒只了房栊闭。待他晴后得君来，无言掩帐羞憔悴。
南台徐灵晖徐灵渊皆有作
赵希迈（宋代）

山峭石台平，天低可摘星。
岸回分水势，城缺见州形。
晓树来孤鹤，春吟忆二灵。
客行贪访古，柳下一舟停。
蜑儿歌
唐庚（宋代）

泸南二子天一边，思之不见今三年。阮咸已老得遥集，白发自愧还欣然。

未看颅骨并颊颧，啼中已有过秦篇。诸田何得贱庶孽，会斩庄贾摧强燕。
送越将归会稽
贯休（唐代）

面如玉盘身八尺，燕语清狞战袍窄。古岳龙腥一匣霜，

江上相逢双眼碧。冉冉春光方婉娩，黯然别我归稽巘.

他年必帅邯郸儿，与我杀轻班定远。
看恽家牡丹花戏赠李二十
白居易（唐代）

香胜烧兰红胜霞，城中最数令公家。

人人散后君须看，归到江南无此花。
重阳
陆游（宋代）

照江丹叶一林霜，折得黄花更断肠。
商略此时须痛饮，细腰宫畔过重阳。
题高以正正心斋诗卷
王翰（唐代）

镜里灵台本湛然，不知何处得云烟。河源既浊流难洁，竿表先云影亦偏。

若向静时无隔蔽，不容动处指媸妍。羡君有志窥贤圣，霁月光风共此天。
清心镜 寄谭刘丘三师兄鹿衣
马钰（金朝）

长真兄，刘丘弟。长生长春，法亲同辈。显懒衣、体挂鹿皮，本师教恁地。弟云包，兄丫髻。早悟三觉，一通明义。我愿心、普化群迷，拯内
金缕曲·补题玉殿归真仙图
许禧身（清代）

撒手归穹岱。猛回头、椿庭隐约，琼楼槛外。引动离情悲萦目，只琼佯佯不睐。

早满腹、伤心低黛。欲向瑶池消瘴浊，忽氤氲、绕户仙云霭。

神异处，费人解。

曾言岛主归班快。怎情牵、纷然扰攘，桑田沧海。更看清瓶能济世，折琼杨枝遍洒。

想天上、孺心常在。梦入萱闱频慰藉，每乘风、栩栩庭前彩。

拨尘雾，娱亲迈。
贤者之孝二百四十首·李迥秀
林同（宋代）

生我者为母，无缘贵贱分。
不思骂婢语，何可使亲闻。
选冠子 其一
张景修（宋代）

嫩水挼蓝，遥堤映翠，半雨半烟桥畔。鸣禽弄舌，蔓草萦心，偏称谢家池馆。

红粉墙头，柳摇金缕，纤柔舞腰低软。被和风、搭在阑干，终日绣帘谁卷。

春易老，细叶舒眉，轻花吐絮，渐觉绿阴垂暖。章台系马，灞水维舟，追念凤城人远。

惆怅阳关故国，杯酒飘零，惹人肠断。恨青青客舍，江头风笛，乱云空晚。
适越留别朱新仲
曾几（宋代）

扁舟绿涨漕渠时，解释离怀政用诗。
管鲍交朋无变态，朱陈嫁用有佳期。
长洲茂苑著身久，秦望镜湖行脚宜。
二浙中间才一水，短书莫使寄来迟。
上云乐 玉龟曲
萧衍（南北朝）

玉龟山。
真长仙。
九光曜。
五云生。
交带要分影。
大华冠晨缨。
耉如玄罗。
出入游太清。
英宗皇帝挽歌辞三首
司马光（宋代）

盛德师尧舜，英姿肖祖宗。
太阳光遍照，沧海量兼容。
鸿业知能继，齐民望可封。
如何未五载，已上鼎湖龙。
重到城七绝句。刘家花
白居易（唐代）

刘家墙上花还发，李十门前草又春。

处处伤心心始悟，多情不及少情人。
担夫谣（黔人能歌之，予为之增损其语作谣）
纪青（明代）

担夫来，担夫来，尔何为者军当差。
朝廷养军为杀贼，遣作担夫谁爱惜。
自从少小被编差，垂老奔忙何暂息。
只今丁壮逃亡尽，数十残兵浑瘠黑。
可怜风雨雪霜天，冻馁龙钟强鞭迫。
手抟麦屑淘水餐，头面垢腻悬虮虱。
高山大盘坡百盘，衣被肩穿足无力。
三步回头五步愁，密箐深林惊虎迹。
归来洗足未下坡，邮马又报官员过。
朝亦官员过，暮亦官员过。
贵州舆图手掌大，安用官员如许多。
太平不肯惜战士，一旦缓急将奈何。
噫嘻乎，一旦缓急将奈何！
盗贼
李梦阳（明代）

敕书新调蜀襄兵，汉北关南寇未轻。密迩千斤竹查岭，不闻满四石头城。

秦州即易通王贡，栈道终难拔汉旌。安得较如曹相国，务农休甲贺升平。